L 234/10
BG
Официален вестник на Европейския съюз
22.9.2023 г.
(49)
При задължителните цели за разгръщане следва да се вземат предвид видът на обслужваните плавателни съдове и обемът на трафика на морските пристанища.
Морските пристанища с малък обем на трафика на определени категории кораби въз основа на средния годишен брой акостирания не следва да бъдат подлагани на задължителните цели за разгръщане за съответните категории кораби.
По същия начин задължителните цели не следва да са насочени към максимално потребление, а към достатъчно голям обем, за да се избегне неоползотворяване на капацитета и да се вземат предвид експлоатационните характеристики на пристанището.
(50)
При определянето на броя на акостиранията не следва да се вземат предвид краткосрочните акостирания на кораби, използващи технологии с нулеви емисии, непланираните акостирания от съображения за безопасност или спасяване на човешки живот в морето, както и акостиранията при изключителни обстоятелства, налагащи използването на генерирана на борда енергия, или при извънредни ситуации, криещи непосредствен риск за живота на хората, за кораба или за околната среда, или акостиранията по други форсмажорни обстоятелства.
(51)
Морският транспорт е важен фактор за сближаването и икономическото развитие на островите и най-отдалечените региони на Съюза, както и за Сеута и Мелиля.
Мощностите за производство на електроенергия на тези острови, региони и територии може да не са достатъчни, за да задоволят търсенето на електроенергия, необходимо за осигуряването на захранване от наземната електрическа мрежа.
В такива случаи тези острови, региони и територии трябва да бъдат освободени от изискването за осигуряване на захранване от наземната електрическа мрежа, освен ако и докато не бъде осъществено електрическо свързване с континента или със съседни държави, според случая, или са налице достатъчно мощности за местно производство на енергия от неизкопаеми енергийни източници.
(52)
До 2025 г. следва да бъдат осигурени подходящ брой точки за презареждане с втечнен метан в морските пристанища от основната трансевропейска транспортна мрежа.
Разгръщането на тази инфраструктура следва да се ръководи от пазарното търсене.
Точките за презареждане с втечнен метан включват терминали за втечнен метан, резервоари, ремаркета цистерни, камиони танкери, подвижни контейнери, бункеровъчни плавателни съдове и шлепове.
(53)
В пристанищата по вътрешните водни пътища от трансевропейската транспортна мрежа следва да се разполагат и инсталации, осигуряващи захранване от наземната електрическа мрежа.
(54)
Използването на външно електрозахранване следва да замени използването на двигателите, когато въздухопла­ вателните средства са спрели на летището.
Това следва да намали емисиите на замърсители и шум, да подобри качеството на въздуха и да намали въздействието на въздухоплавателните съдове върху изменението на климата.
Поради това за всички транспортно-търговски дейности следва да се предоставя външно електрозахранване, докато въздухоплавателните средства са на контактна местостоянка за въздухоплавателни средства или на перонна местостоянка за въздухоплавателни средства на летищата от трансевропейската транспортна мрежа.
Външното електрозахранване на въздухоплавателните средства може да бъде осигурено чрез стационарни или мобилни наземни съоръжения за електрозахранване както на контактните местостоянки за въздухоплавателни средства, така и на перонните местостоянки за въздухоплавателни средства.
Въпреки че въздухоплавателните средства следва да могат да използват външно електрозахранване на всички контактни местостоянки за въздухоплавателни средства и перонни местостоянки за въздухоплавателни средства, използвани за операции на търговския въздушен транспорт, не е необходимо всяка местостоянка да бъде оборудвана със стационарно или подвижно наземно съоръжение за електрозахранване, тъй като едно наземно съоръжение за електрозахранване, независимо дали е стационарно или подвижно, може да обслужва множество местостоянки и да се използва за посрещане на оперативните нужди.
(55)
Когато гарантират, че на спрелите въздухоплавателни средства се предоставя достъп до електрозахранване на летищата, държавите членки следва, по целесъобразност, да насърчават сътрудничеството между управляващия летището орган и доставчиците на наземно обслужване, както и със самообслужващите се ползватели на летището, ако това е уместно.
Държавите членки следва по-специално да направят това чрез комитетите на ползвателите на летища, създадени съгласно Директива 96/67/ЕО на Съвета (16).
(56)
Държавите членки следва да могат да освободят летищата от трансевропейската транспортна мрежа с по-малко от 10 000 търговски полета годишно, изчислени като средна стойност за предходните три години, от задължението да доставят електрозахранване на спрели въздухоплавателни средства на всички перонни местостоянки.
С оглед на броя на съответните полети инвестиционните разходи и разходите за поддръжка за осигуряването на електроенергия за перонните местостоянки за въздухоплавателни средства на посочените летища от трансевропейската транспортна мрежа може да бъдат непропорционални на ползите за околната среда, особено в сравнение с по-ефективните инвестиции за справяне с емисиите на CO2 от летищата.
(16) Директива 96/67/ЕО на Съвета от 15 октомври 1996 г. относно достъп до пазара на наземни услуги в летищата на Общността (ОВ L 272, 25.10.1996 г., стр. 36).